Na temelju članka 143. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19 i 64/20 – u daljnjem tekstu: Zakon) i članka 32. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika, na 5. sjednici od 14. prosinca 2021. godine, donosi

**PROGRAM JAVNIH POTREBA U OSNOVNOM ŠKOLSTVU**

**GRADA ŠIBENIKA ZA 2022. GODINU**

**I. UVOD**

Ovim Programom utvrđuju se javne potrebe u osnovnom školstvu Grada Šibenika za 2022. godinu za koje se sredstva osiguravaju u Proračunu Grada Šibenika za 2022. godinu i projekcijama za 2023.-2024. godinu u sveukupnom iznosu od 86.343.000,00 kuna.

Na administrativnom području Grada Šibenika redoviti osnovnoškolski programi provode se u 9 matičnih osnovnih škola i 10 područnih škola u kojima je u 2021/2022. školskoj godini ukupno upisano 3.305 učenika u 195 razredna odjela.

U Proračunu Grada Šibenika sredstva za financiranje javnih potreba u osnovnom školstvu osiguravaju se za redovnu djelatnost osnovnih škola i kapitalna ulaganja u škole na način:

a) Sredstava za decentralizirane funkcije osnovnog školstva

(financiranje minimalnog financijskog standarda),

b) Ostala sredstva za redovnu djelatnost i dodatna ulaganja u školske prostore

c) Sredstava za poboljšanje standarda u osnovnom školstvu

(financiranje iznad minimalnog financijskog standarda).

**II. DECENTRALIZIRANE FUNKCIJE - MINIMALNI FINANCIJSKI STANDARD**

**Planirana sredstva 8.379.000,00 kuna**

Sredstva za financiranje minimalnog financijskog standarda osnovnog školstva osiguravaju se u Proračunu Grada Šibenika temeljem Odluke Vlade Republike Hrvatske o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva (u daljnjem tekstu: Odluka) i Uredbe o načinu izračuna iznosa pomoći izravnanja za decentralizirane funkcije jedinica lokalne i područne (regionalne) samouprave (u daljnjem tekstu: Uredba). Sukladno navedenom, potrebna sredstva za realizaciju ovih rashoda ostvaruju se iz dodatnog udjela poreza na dohodak po stopi od 1,9 %, a razlika do ukupno bilanciranih prava prema prethodno navedenoj Odluci ostvaruje se s pozicije pomoći izravnanja za decentralizirane funkcije u Državnom proračunu Republike Hrvatske za 2022. godinu.

Slijedom navedenog, iz sredstava za decentralizirane funkcije osigurava se financiranje minimalnog financijskog standarda javnih potreba osnovnog školstva za:

1. Materijalne i financijske rashode,
2. Rashode za tekuće i investicijsko održavanje,
3. Rashode za nabavu proizvedene dugotrajne imovine i dodatna ulaganja na

nefinancijskoj imovini.

U Proračunu Grada Šibenika za 2022. godinu planirana su decentralizirana sredstva za osnovne škole u iznosu od 6.984.000,00 kuna koja se odnose na materijalne i financijske rashode i rashode za tekuće i investicijsko održavanje, te 1.395.000,00 kuna za kapitalna ulaganja u škole, što je sveukupno 8.379.000,00 kuna.

Nakon donošenja Odluke Vlade Republike Hrvatske za 2022. godinu i točno utvrđenog iznosa decentraliziranih sredstava, Grad Šibenik će donijeti vlastitu odluku o mjerilima i načinu financiranja decentraliziranih funkcija osnovnog školstva za 2022. godinu.

**III. REDOVNA DJELATNOST OSNOVNIH ŠKOLA I DODATNA ULAGANJA U ŠKOLSKE PROSTORE**

**Planirana sredstva: 69.953.000,00 kuna**

Proračunom Grada Šibenika planirani su i vlastiti i namjenski prihodi proračunskih korisnika – osnovnih škola iz drugih izvora (državnog i županijskog proračuna, donacija, EU sredstava i sl.) kojima se financira njihova redovna djelatnost u iznosu od 68.163.000,00 kuna, te dodatna ulaganja i opremanje školskih prostora u iznosu od 1.790.000,00 kuna.

Sredstva za financiranje redovne djelatnosti osnovne škole prikazuju u svojim financijskim planovima sukladno opsegu djelatnosti, te se ista planiraju prema uputama i zadanim indeksima iz Smjernica ekonomske i fiskalne politike Vlade RH za razdoblje 2022-2023. godine.

Planirana sredstva odnose se na troškove za plaće zaposlenika, službena putovanja, stručno usavršavanje zaposlenika, ostale naknade troškova zaposlenima, uredski materijal i ostale materijalne rashode, troškove energije, materijal i dijelovi za tekuće i investicijsko održavanje, sitni inventar, službenu, radnu i zaštitnu odjeću i obuću, usluge telefona, pošte i prijevoza, usluge tekućeg i investicijskog održavanja, usluge promidžbe i informiranja, komunalne usluge, zakupnine i najamnine, zdravstvene i veterinarske usluge, intelektualne i osobne usluge, računalne usluge, ostale usluge, premije osiguranja, reprezentaciju, članarine, pristojbe i naknade, ostale nespomenute rashode poslovanja, bankarske usluge i usluge platnog prometa, zatezne kamate, nabavu knjiga i školskih udžbenika, te za ulaganja u postrojenja i opremu.

**IV.** **ŠIRE JAVNE POTREBE u osnovnom ŠKOLSTVU - FINANCIRANJE**

**IZNAD MINIMALNOG FINANCIJSKOG STANDARDA**

**Planirana sredstva: 8.011.000,00 kuna**

Programom javnih potreba u osnovnom školstvu Grada Šibenika za 2022. godinu obuhvaćene su i aktivnosti širih javnih potreba koje se financiraju iz vlastitih sredstava Grada Šibenika, te ostalih izvora financiranja, a kojima se želi podići kvaliteta osnovnoškolskih programa namijenjena učenicima i roditeljima sukladno iskazanim potrebama i interesima, ali i sveukupnog standarda u osnovnim školama.

Aktivnosti su sljedeće:

**1. AKTIVNOST: Produženi boravak**

Zakonom je uvođenje i provođenje ovoga programa u osnovnim školama povjereno jedinicama lokalne i područne (regionalne) samouprave koje i financiraju izvođenje programa.

Produženi boravak je neobvezni oblik neposrednog odgojno-obrazovnog rada pod vodstvom učitelja, a namijenjen je učenicima nižih razreda osnovne škole koji se provodi izvan redovite nastave s organiziranim boravkom, prehranom i učenjem u prostorima škole.

. Osnovne škole organiziraju produženi boravak za potrebe svojih učenika, te po potrebi i za učenike izvan svoga upisnog područja, a usklađen je s potrebama zaposlenih roditelja, organizacijskim, kadrovskim i prostornim uvjetima škole. Financijska sredstva za provođenje aktivnosti produženog boravka odnose se na sredstva za plaće i ostala materijalna prava učitelja, dok sredstva za prehranu osiguravaju roditelji.

U 2021/2022. školskoj godini ova aktivnost provodi se u 12 odgojno-obrazovnih skupina za sveukupno 227 učenika i to:

- u OŠ Tina Ujevića za dvije odgojno- obrazovne skupine koje pohađa sveukupno 34 učenika

prvih i trećih razreda;

- u OŠ Jurja Šižgorića za tri odgojno-obrazovne skupine koje pohađa sveukupno 72 učenika od

prvih do četvrtih razreda;

- u OŠ Jurja Dalmatinca za dvije odgojno- obrazovne skupine koje pohađa sveukupno 28 učenika

prvih i drugih razreda;

- u OŠ Petra Krešimira IV za dvije odgojno- obrazovne skupine koje pohađa sveukupno 37

učenika prvih razreda;

- u OŠ Fausta Vrančića za jednu odgojno- obrazovnu skupinu koju pohađa ukupno 13 učenika

prvih razreda;

- u OŠ Meterize za jednu odgojno- obrazovnu skupinu koju pohađa ukupno 24 učenika prvih

razreda i

- u OŠ Vidici za jednu odgojno- obrazovnu skupinu koju pohađa ukupno 19 učenika prvih razreda.

Ukoliko pored navedenih i druge škole iskažu interes i potrebu za organizacijom produženog boravka, Grad Šibenik će omogućiti i u idućoj školskoj godini realizaciju predmetne aktivnosti sukladno raspoloživim prostornim kapacitetima škola.

***U Proračunu Grada Šibenika za 2022. godinu planirana sredstva za ovu aktivnost iznose 1.791.000,00 kuna.***

**2. AKTIVNOST: Jednokratna novčana pomoć za nabavu radnih bilježnica i drugog obrazovnog materijala**

Pravo na jednokratnu novčanu pomoć za nabavu radnih bilježnica i drugog obrazovnog materijala ostvaruju korisnici dječjeg doplatka sukladno članku 6. stavak 1. Zakona o doplatku za djecu („Narodne novine“ 94/01, 138/06, 107/07, 37/08, 61/11, 112/12, 82/15 i 58/18), isključivo s prebivalištem na području Grada Šibenika, za svu djecu učenike osnovnih škola Grada Šibenika koju uzdržavaju, ako to pravo ne ostvaruju po drugoj osnovi.

Jednokratna novčana pomoć za nabavu radnih bilježnica i drugog obrazovnog materijala iznosi: - 300,00 kn po uzdržavanom učeniku/ci od 1. do 4. razreda,

- 500,00 kn po uzdržavanom učeniku/ci od 5. do 8. razreda.

***U Proračunu Grada Šibenika za 2022. godinu planirana sredstva za ovu aktivnost iznose 360.000,00 kuna.***

**3. AKTIVNOST: Projekt Erasmus+**

Erasmus+ program je Europske unije kojim se podupire rad na međunarodnim projektima usmjerenim na modernizaciju i internacionalizaciju sektora obrazovanja, osposobljavanja mladih i sporta. On pomaže učenicima svih uzrasta da steknu znanje i iskustvo u institucijama i organizacijama u različitim zemljama, a tijekom 2021. godine planira se provoditi u OŠ Jurja Šižgorića, OŠ Tina Ujevića, OŠ Vrpolje, OŠ Brodarica i OŠ Meterize.

***U Proračunu Grada Šibenika za 2022. godinu planirana sredstva za ovu aktivnost iznose 891.000,00 kuna.***

**4. AKTIVNOST: Projekt „Pomoćnika u nastavi 3“**

U cilju uključivanja učenika s posebnim obrazovnim potrebama u redoviti sustav odgoja i obrazovanja, Grad Šibenik provodi projekt „Pomoćnika u nastavi 3“ obzirom da je projekt Pomoćnici u nastavi za učenike s teškoćama u razvoju 2 uspješno završen u srpnju 2021. godine. Grad se u partnerstvu s osam osnovnih škola javio na otvoreni poziv na dostavu projektnih prijedloga UP.03.2.1.06 „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza IV.“ koje je raspisalo Ministarstvo znanosti i obrazovanja za dodjelu sredstava iz Europskog socijalnog fonda (ESF,) uz obavezno sufinanciranje iz državnog i gradskog proračuna. Projektni prijedlog je prihvaćen, te je sklopljen Ugovor o dodjeli bespovratnih sredstava. Ugovorom je definirana ukupna vrijednost projekta u iznosu od 1.902.675,60 kn za jednogodišnje razdoblje.

Grad Šibenik je za početak školske godine 2021./2022. dobio suglasnost Ministarstva znanosti i obrazovanja za uključivanje 41 pomoćnika u nastavi i jednog stručnog komunikacijskog posrednika za ukupno 42 učenika s teškoćama u razvoju. Program se provodi uz partnerstvo OŠ Petra Krešimira IV., OŠ Meterize, OŠ Tina Ujevića, OŠ Jurja Šižgorića, OŠ Jurja Dalmatinca, OŠ Fausta Vrančića, OŠ Brodarica i OŠ Vidici.

***U Proračunu Grada Šibenika za 2022. godinu planirana sredstva za ovu aktivnost iznose 1.438.000,00 kuna.***

1. **AKTIVNOST: Projekt „Pomoćnika u nastavi 4“**

S obzirom da će u srpnju 2022. godine završiti projekt Pomoćnici u nastavi 3 Grad Šibenik će, ukoliko se objavi, prijaviti na natječaj za dodjelu bespovratnih sredstava za iduće razdoblje, počevši od školske godine 2022./2023. Tim projektom se planira uključiti sve prihvatljive učenike s teškoćama u razvoju koji pohađaju osnovne škole na području Grada Šibenika čiji je osnivač Grad Šibenik. Očekuje se uključivanje 41 pomoćnika u nastavi, te jednog stručnog komunikacijskog posrednika koji će pružati podršku za ukupno 42 učenika s teškoćama u razvoju.

***U Proračunu Grada Šibenika za 2022. godinu planirana sredstva za ovu aktivnost iznose 980.000,00 kuna.***

**6. AKTIVNOST: Projekt Prehrana 6**

Za djecu u riziku od siromaštva Grad Šibenik provodi projekt Prehrana 6 temeljem poziva „Osiguravanje školske prehrane za djecu u riziku od siromaštva – školska godina 2021. – 2022.“ raspisanog od strane Ministarstva rada, mirovinskog sustava, obitelji i socijalne politike koji za cilj ima ublažavanje najgorih oblika dječjeg siromaštva pružanjem nefinancijske pomoći u vidu školskog obroka. Sredstva su osigurana iz Fonda europske pomoći za najpotrebitije (FEAD) i državnog proračuna, a ukupna vrijednost projekta je 999.081,83 kn.

U školskoj godini 2021/2022. po kriteriju prihvatljivosti „djeca iz obitelji korisnika doplatka za djecu“ nakon provedenog javnog poziva u svih 9 osnovnih škola Grada Šibenika u projekt je uključeno 868 djece pripadnika ciljane skupine.

***U Proračunu Grada Šibenika za 2022. godinu planirana sredstva za ovu aktivnost iznose 782.000,00 kuna.***

**7. AKTIVNOST: Projekt „Školski medni dan“**

Osnovne škole Grada Šibenika sudjelovat će u provedbi nacionalnog programa „Školski medni dan“ koji se provodi u suradnji sa Ministarstvom poljoprivrede. Cilj programa je educiranje djece i njihovih roditelja o važnosti konzumiranja meda i njegovog uključivanja u prehranu, te važnosti pčelarstva za sveukupnu poljoprivrednu proizvodnju i biološku raznolikost, čime se stvaraju bolji uvjeti za pozicioniranje meda hrvatskih pčelinjaka na tržištu. Projektom će svi učenici prvih razreda u 9 osnovnih škola dobiti nacionalnu staklenku meda lokalnog proizvođača od 370 ml, prigodne slikovnice i edukacijske brošure.

***U Proračunu Grada Šibenika za 2022. godinu planirana sredstva za ovu aktivnost iznose 12.000,00 kuna.***

**8. AKTIVNOST: Projekt „Školska shema“**

U svim osnovnim školama Grada Šibenika provodi se projekt Školska shema voća i povrća, te mlijeka i mliječnih prerađevina. U školskoj godini 2020/2021. projektom je obuhvaćeno 3261 učenik u 9 osnovnih škola koji jednom tjedno besplatno dobivaju sezonsko voće, te mlijeko ili mliječni proizvod.

Projekt je usmjeren prema usvajanju dobrih prehrambenih navika djece od najranije dobi koje utječu na kvalitetu života, te borbi protiv pretilosti uzrokovane lošim prehrambenim navikama. Glavni cilj je povećati potrošnju zdrave hrane kod djece u razrednoj i predmetnoj nastavi, te im na taj način uravnotežiti prehranu i promovirati zdrave prehrambene navike. Za školsku godinu 2022/2023. Grad Šibenik će ponovo prijaviti sve osnovne škole za sudjelovanje u projektu po raspisanom javnom pozivu od strane Agencije za plaćanja.

***U Proračunu Grada Šibenika za 2022. godinu planirana sredstva za ovu aktivnost iznose 258.000,00 kuna.***

**9. AKTIVNOST: Besplatne higijenske potrepštine za učenice osnovnih škola Grada**

**Šibenika**

Nedavno objavljeni rezultati istraživanja o menstrualnom siromaštvu u Republici Hrvatskoj odnosno korištenju menstrualnih potrepština, njihovoj potrošnji i dostupnosti, uvjetima održavanja menstrualne higijene kod kuće i u školi, kao i sramu koji se vezuje uz menstruaciju su pokazali da dio djevojčica ne može sebi priuštiti potrebne higijenske potrepštine, te zbog toga često izostaju s nastave tijekom školovanja. U cilju podizanja kvalitete života učenica u osnovnoškolskom obrazovanju i prevenciju isključenosti, ovim se osigurava kupnja higijenskih uložaka za sve učenice osnovnih škola Grada Šibenika kojima je to potrebno.

***U Proračunu Grada Šibenika za 2022. godinu planirana sredstva za ovu aktivnost iznose 50.000,00 kuna.***

**10. AKTIVNOST: KAPITALNA ULAGANJA U ŠKOLE**

U okviru aktivnosti kapitalnih ulaganja u osnovnim školama dio ulaganja odnosi se na radove sanacija i opremanja školskih prostora koje škole samostalno planiraju i obavljaju, sukladno osiguranim sredstvima iz različitih izvora financiranja (pomoći iz državnog/županijskog/gradskog proračuna, vlastitih prihoda, donacija, sredstava fondova EU i ostalih pomoći) u iznosu od 1.790.000,00 kuna. Preostali dio ulaganja u školske prostore provodi Grad Šibenik (pored DEC sredstava od 1.395.000,00 kuna) iz vlastitih izvora financiranja ili pomoći EU sredstava za što je planirano 1.449.000,00 kuna.

Kapitalna ulaganja koja Grad Šibenik planira realizirati tijekom 2022. godini odnose se na projekte:

- izgradnje sportske dvorane OŠ Brodarica (za troškove izrade izvedbenog projekta i troškovnika

u iznosu od 249.000,00 kn);

- izgradnje OŠ Ražine (za troškove izrade projektne dokumentacije u iznosu od 350.000,00 kn)

- izgradnje OŠ Vrpolje (za troškove izrade projektne dokumentacije i izvedbenog projekta u

iznosu od 500.000,00 kn), te za

- dogradnje OŠ Jurja Dalmatinca (za troškove izrade projektne dokumentacije u iznosu od

350.000,00 kn).

Ovi projekti planiraju se u svrhu prijave Grada Šibenika na natječaje Ministarstva znanosti i obrazovanja iz Europskih fondova za izgradnju i dogradnju osnovnih škola, čije se raspisivanje očekuje krajem 2022. godine.

***U Proračunu Grada Šibenika za 2022. godinu ukupno planirana sredstva za ovu aktivnost iznose 1.449.000,00 kuna.***

**V. ZAVRŠNA ODREDBA**

Ovaj Program stupa na snagu osmog dana od dana objave „Službenom glasniku Grada Šibenika“, a primjenjivat će se od 1. siječnja 2022. godine do 31. prosinca 2022. godine.

KLASA: 602-02/21-01/119

URBROJ: 2182/01-05/1-21-2

Šibenik, 14. prosinca 2021.

GRADSKO VIJEĆE GRADA ŠIBENIKA

PREDSJEDNIK

dr.sc.Dragan Zlatović,v.r.